मानव अधिकार अन्तर्राष्ट्रिय चलचित्र महोत्सव हुँदै 
मानव अधिकार चलचित्र केन्द्रको आयोजनामा पुस ३ देखि ६सम्म 'नेपाल मानव अधिकार अन्तर्राष्ट्रिय चलचित्र महोत्सव' हुने भएको छ ।  सामाजिक न्याय र मानव अधिकारलाई प्रश्रय गर्ने उद्देश्यले सुरु हुने महोत्सवको १० औं संस्करणको पहिलो दिन शान्ता नेपाली निर्देशित वृत्तचित्र  'क्लाइमिङ ट्याम्पेचर्स, टप अफ द वर्ल्ड' देखाइनेछ । 
काठमाडौँ — मानव अधिकार चलचित्र केन्द्रको आयोजनामा पुस ३ देखि ६सम्म 'नेपाल मानव अधिकार अन्तर्राष्ट्रिय चलचित्र महोत्सव' हुने भएको छ ।  सामाजिक न्याय र मानव अधिकारलाई प्रश्रय गर्ने उद्देश्यले सुरु हुने महोत्सवको १० औं संस्करणको पहिलो दिन शान्ता नेपाली निर्देशित वृत्तचित्र  'क्लाइमिङ ट्याम्पेचर्स, टप अफ द वर्ल्ड' देखाइनेछ । 'जलवायु परिवर्तन र पर्यावरण न्याय'को नारासहित सुरु हुने महोत्सवको समापन भने दिपक रौनियार निर्देशित सर्ट फिल्म 'फोर नाइट्स' प्रदर्शन हुनेछ । विश्वभरीबाट खुल्ला आवेदनबाट संकलन गरिएका कथानक चलचित्र, वृत्तचित्र, एनिमेसन लगायतका नेपालसहित २५ देशका ६४ वटा फिल्महरु यस महोत्सवमा देखाइनेछन् । महोत्सवको निर्णायकमा नेपालबाट निर्देशक अविनाश विक्रम शाह, भारतीय लेखक/निर्देशक अनिर्वाण भट्टचार्य, कोरियाका मावन अधिकार अभियान्ता तथा महोत्सव निर्देशक सु–ली दिलबर र इजरायलका लेखक/निर्देशक ओश्रा स्वार्ज रेम छन् । प्रदर्शन गरिएका फिल्महरुमध्ये उत्कृष्ट चार फिल्मलाई नगदसहित अवार्ड प्रदान गरिनेछ । त्यस्तै एकजना उत्कृष्ट नेपाली महिला निर्देशकलाई पनि अवार्ड प्रदान गरिने बताइएको छ । महोत्सवमा 'लुकेरा बसेका कथाहरुलाई कसरी वृत्तचित्रमा प्रस्तुत गर्ने ?' शीर्षकमा निर्देशक भट्टचार्यले मास्टरक्लास दिनेछन् । 'जलवायु परिवर्तन र न्याय सम्बन्धी' विषयमा मानव अधिकारकर्मी, जलवायुसम्बधी विज्ञ, चलचित्रकर्मीहरुसँग अन्तरक्रिया पनि गरिनेछ । महोत्सवमा युरोपियन युनियन नेपाल, नेपालका लागि अष्ट्रेलियाली दूतावास, इन्टरनेश्नल कमिसन अफ ज्युरिस्ट’ आइओएम लगायत विभिन्न संघसंस्थाको सहयोग रहनेछ । त्यस्तै महोत्सवमा नेपाल चलचित्र विकास बोर्ड, नेपाल पर्यटन बोर्ड र रिपोटर्स क्लबको पनि सहकार्य रहनेछ । नेपाल मानव अधिकार अन्तर्राष्ट्रिय चलचित्र महोत्सवका निर्देशक पाण्डव खत्री महोत्सव चलचित्रकर्मी र मानवअधिकारको क्षेत्रमा क्रियाशिल व्यक्तिका लागि फिल्मको माध्यमबाट छलफल तथा अन्तक्रिया गर्ने महत्वपूर्ण मञ्च रहेको बताउँछन् । 'यस्ता चलचित्र महोत्सवले फिल्म हेर्ने दर्शक बढाउने काम गरिरहेका छन् । विदेशी फिल्म कसरी निर्माण भइरहका छन्, कथा कसरी छनोट गरिएको छ, कथा वाचन गर्ने शैली, पात्र चयन, पात्रको अभियन, त्यसको खिचाइ कस्ता छन् भन्ने कुराबाट युवा पुस्ताका फिल्ममेकरले अनुभव गर्न पाउँनेछन्,'उनले भने,'यस्ता खालका महोत्सवबाट नेपाली कला, संस्कृतिको साथै नेपालको अन्तर्राष्ट्रिय छवि निर्माणमा समेत सहयोग पुर्याउने विश्वास लिएका छौं ।' 